Når årets danske Melodi Grand Prix afholdes i Royal Arena i København i morgen, lørdag, bliver det i en bragende tom sal.

For selvom op imod 10.000 danskere har købt billet til den store musikfest, så får de nu slet ikke lov til at blive lukket ind i arenaen og opleve de ti deltagere på scenen.

Det oplyser DR's talsmand for showet, Gustav Lützhøft.

Beslutningen om at gennemføre showet uden publikum sker som en direkte konsekvens af statsminister Mette Frederiksens (S) udmelding fredag formiddag om, at myndighederne anbefaler, at man resten af marts udskyder eller aflyser alle arrangementer, hvor flere end 1.000 mennesker er samlet.

Det siger epidemiloven § 7. Epidemikommissionen kan påbyde, at et område, hvor en alment farlig sygdom optræder, eller hvor der er mistanke om, at der er udlagt biologisk kampstof, afspærres, således at samkvem med omgivelserne forhindres i fornødent omfang, ligesom kommissionen kan forbyde, at der afholdes offentlige arrangementer og lign. i området. Kilde: Retsinformation.dk

- Vi havde selvfølgelig en drøm om tusindvis af mennesker i salen, da det giver en særlig stemning for sådan et show, men vi kommer stadig til at lave en stor tv-produktion, som vi kan samles om hjemme i stuerne, siger talsmand Gustac Lützhøft.

Han afviser samtidig muligheden for, at man kunne have lukket et færre antal publikummer ind end den maksimale grænse på 1.000, som Statsministeriet har fastsat.